## Odluka Ustavnog suda Republike Hrvatske broj:U-IIIA-4734/2004 od 24. siječnja 2007.

### NN 18/2007 (14.2.2007.), Odluka Ustavnog suda Republike Hrvatske broj:U-IIIA-4734/2004 od 24. siječnja 2007.

# Ustavni sud Republike Hrvatske

**770**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjednica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnio D. Š. iz S., kojeg zastupa I.
M., odvjetnik u S., na sjednici održanoj 24. siječnja 2007. godine, jednoglasno
je donio

## ODLUKU

I. Ustavna tužba se usvaja.
II. Općinski sud u Splitu dužan je donijeti odluku u predmetu koji se vodi pred
tim sudom pod poslovnim brojem: IP-52/06 (ranije: IP-744/97) u najkraćem mogućem
roku, ali ne duljem od osam (8) mjeseci, računajući od prvog idućeg dana nakon
objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe, D. Š. iz S., T. 24, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 10.500,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj ustavne tužbe, na temelju članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst, u daljnjem tekstu: Ustavni zakon), podnio je 3. prosinca 2004.
ustavnu tužbu radi duljine parničnog postupka.

ČINJENICE VAŽNE ZA USTAVNOSUDSKI POSTUPAK

2. Podnositelj je 28. svibnja 1997. podnio tužbu Općinskom sudu u Splitu protiv
tuženika, Grada Splita, radi naknade štete. Podnositelj je 30. ožujka 1996.,
uslijed obrušavanja dijela kamene ograde na lokalitetu »d. m. v.«, zadobio teške
tjelesne ozljede.
Podneskom od 23. rujna 1997. podnositelj je proširio tužbeni zahtjev i na
Splitsko-dalmatinsku županiju te podneskom od 29. rujna 1997. i na P. i n.
d.o.o. za k. d. S.
Podnescima od 26. veljače 1998. i 17. ožujka 1998. podnositelj je požurio
zakazivanje ročišta u ovom predmetu.
Drugotuženik je sudu dostavio odgovor na tužbu 13. siječnja 1999.
Ročišta su održana 25. siječnja 1999., 18. veljače 1999., 17. ožujka 1999., na
kojemu je saslušan podnositelj, te 26. travnja 1999., na kojemu je saslušan
svjedok T. B.
Na ročištu 1. lipnja 1999. izveden je dokaz vještačenjem po stalnim sudskim
vještacima, ortopedu i neuropsihijatru.
Sud je dopisom od 7. lipnja 1999. i 13. srpnja 1999. zatražio od v. k. M.
podatke o naknadi isplaćene plaće i svih drugih naknada koje se isplaćuju
igračima, s obzirom da je podnositelj na širem popisu reprezentativne selekcije.
Ročišta su održana 12. srpnja 1999., 13. rujna 1999., 14. listopada 1999. i 22.
studenoga 1999., na kojemu su saslušani svjedoci i zaključena je glavna
rasprava. Presudom Općinskog suda u Splitu broj: I P-744/97 od 22. studenoga
1999. djelomično je usvojen tužbeni zahtjev podnositelja.
Protiv navedene presude prvotuženik je podnio žalbu 15. studenoga 2000.,
trećetuženik 20. studenoga 2000., podnositelj 21. studenoga 2000., a
drugotuženik 25. siječnja 2001.
Presudom Županijskog suda u Splitu broj: Gž-988/01 od 19. prosinca 2005.
djelomično je uvažena žalba stranaka i preinačena prvostupanjska presuda, dok je
rješenjem istog broja djelomično ukinuta prvostupanjska presuda (u dijelu točaka
II. i III. izreke presude) te je predmet u tom dijelu vraćen sudu prvog stupnja
na ponovno raspravljanje i odlučivanje 9. siječnja 2006.
Nakon toga održana su ročišta 22. veljače 2006. i 27. rujna 2006.
Podnositelj je protiv drugostupanjske presude u dijelu u kojemu je preinačena
prvostupanjska presuda izjavio reviziju 8. ožujka 2006. (po kojoj do danas
Općinski sud u Splitu nije postupio).

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Prvostupanjski parnični postupak započeo je 28. svibnja 1997. tužbom
podnositelja Općinskom sudu u Splitu radi naknade štete.
Međutim, duljina postupka uzima se u razmatranje od 5. studenoga 1997., kad je
stupio na snagu Zakon o potvrđivanju Konvencije za zaštitu ljudskih prava i
temeljnih sloboda i Protokol broj: 1, 4, 6, 7 i 11, 12 i 13 uz Konvenciju za
zaštitu ljudskih prava i temeljnih sloboda (»Narodne novine – Međunarodni
ugovori«, broj 18/97., 6/99. – pročišćeni tekst, 8/99. – ispravak i 14/02., u
daljnjem tekstu: Zakon o potvrđivanju Konvencije), koja Konvencija u članku 6.
stavku 1. jamči, između ostalog, i pravo na suđenje u razumnom roku.
Ustavna tužba podnijeta je 3. prosinca 2004., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno sedam (7) godina, šest (6) mjeseci i šest (6) dana,
a nakon stupanja na snagu Zakona o potvrđivanju Konvencije pa do dana podnošenja
ustavne tužbe postupak je trajao sedam (7) godina i dvadeset osam (28) dana.

4.2. POSTUPANJE NADLEŽNOG SUDA

Postupak se u razmatranom, pravno relevantnom razdoblju vodio pred Općinskim
sudom u Splitu u trajanju od oko tri godine. Sud prvog stupnja tijekom tog
razdoblja je održao devet ročišta, proveo medicinsko vještačenje i donio presudu
22. studenoga 1999., kojom je djelomično usvojio tužbeni zahtjev podnositelja.
Nakon toga postupak se vodio pred Županijskim sudom u Splitu do podnošenja
ustavne tužbe (3. prosinca 2004.) nešto manje od tri godine.
Nakon podnošenja ustavne tužbe Županijski sud u Splitu donio je presudu 19.
prosinca 2005., kojom je djelomično preinačena i djelomično ukinuta
prvostupanjska presuda i u tom dijelu vraćena prvostupanjskom sudu na ponovni
postupak. Podnositelj je protiv odbijajućeg dijela drugostupanjske presude
izjavio reviziju 8. ožujka 2006. (po kojoj do danas nije postupio).

4.3. PONAŠANJE PODNOSITELJA USTAVNE TUŽBE(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u parničnom postupku, prema utvrđenju
Ustavnog suda, nije pridonio duljini sudskog postupka.

4.4. SLOŽENOST SUDSKOG PREDMETA

Ustavni sud utvrđuje da nije riječ o složenom predmetu.

OCJENA USTAVNOG SUDA

5. Ustavni sud utvrđuje da postupak u ovom predmetu ukupno traje dulje od sedam
godina te da je tijekom tog razdoblja postupak vođen pred sudom prvog i drugog
stupnja. Unatoč činjenici što u radu sudova nije bilo duljih razdoblja
neaktivnosti, Ustavni sud je utvrdio da je dugim trajanjem parničnog postupka, u
kojemu je postupak samo djelomično pravomoćno okončan, podnositelju povrijeđeno
ustavno pravo da zakonom ustanovljeni neovisni i nepristrani sud u razumnom roku
odluči o njegovim pravima ili obvezama, koje je zajamčeno člankom 29. stavkom 1.
Ustava Republike Hrvatske.
Stoga je, u smislu odredbe članka 63. Ustavnog zakona, donijeta odluka kao pod
točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Splitu dužan je dostaviti Ustavnom sudu pisanu
obavijest o datumima donošenja i otpreme odluke iz točke II. izreke ove odluke u
roku od osam (8) dana od dana njezine otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-4734/2004
Zagreb, 24. siječnja 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 18/2007-770
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)